ครัวปลาทู (ทิดอ้วน) เป็นร้านที่ดัดแปลงจากบ้านมาเป็นร้านอาหาร โต๊ะจะอยู่บริเวณรอบตัวบ้าน อยู่ด้านนอกแต่มีหลังคา มีประมาณ 20 กว่าโต๊ะ รับได้ประมาณ 80-100 คน ที่จอดรถประมาณ 15-20 คัน
ร้านนี้เป็นสวรรค์สำหรับคนชอบปลาทูเลยค่ะ ปลาทูสด อร่อย และมัน ถึงแม้ไม่ใช่ฤดูของเค้า (คุณแม่บอกปลาทูอร่อยที่สุดฤดูหนาวค่ะ ^^ ) วันนี้ไปกัน 7 คน แต่ทานกันปลาทูหมดอ่าวกันไปเลย เมนูที่สั่งมี ปลาทูทอดน้ำปลา (เมนูแนะนำค่ะ ปลาทูทอดทานได้ตัวทั้งหัว เพราะทอดจนหัวกรอบ ราดน้ำปลาไม่เค็มมาก), ปลาทูต้มมะนาว (แซ่บจี๊ดจ๊าด โรยใบกะเพราหอมๆ อีกหนึ่งเมนูแนะนำค่ะ), ฉู่ฉี่ปลาทู (จานนี้ผิดหวังนิดหน่อยเพราะค่อนข้างหวาน), น้ำพริกกะปิปลาทูทอด (นำ้พริกอร่อย รสชาติดีค่ะ), ปลาทูผัดคึ่นฉ่าย (เนื้อปลาทูนำมาทอดให้แห้งนิดนึงก่อนนำมาผัดกับคึ่นฉ่าย จานนี้ก็ออกหวานนำค่ะ), ปลาทูผัดพริกสด (ปลาทูทอดราดด้วยพริก-กระเทียมผัด เผ็ดนิดๆอร่อยเหมือนกันค่ะ), ตับปลาทูผัดฉ่า (เมนูนี้แนะนำเช่นกันค่ะ หนึบๆ ไม่ขม ผัดมาอร่อยมาก) เมนูอื่นๆที่ไม่ใช่ปลาทูที่ลองเช่น กุ้งย่างลุยสวน (กุ้งแชบ๊วยตัวใหญ่ย่างราดด้วยน้ำยำคล้ายๆ ลาบ แต่ส่วนตัวเคยสั่งกุ้งย่างสะดุ้งไฟ ชอบมากกว่าค่ะเพราะจะราดน้ำจิ้มซีฟู้ด รสชาติจัดจ้านดี), ปลาลิ้นหมาทอดน้ำปลา, กุ้งแช่น้ำปลา, ปูเย็น (คล้ายๆปูดองค่ะ ปูแช่แข็งยำน้ำยำรสจัดกับมะม่วงดิบเปรี้ยวๆ) ทั้งเมนูปลา กุ้ง ปู ที่สั่งอร่อย สด ทุกเมนูค่ะ แต่แอบผิดหวังตอนจบอีกนิดคือ ผัดผักรวมมิตรที่แอบหวานอีกแล้วค่ะ
ค่าเสียหายวันนี้ 2,760 บาทเน็ตค่ะ พนักงานเสิร์ฟมีแค่ 2 คน แต่ให้บริการได้ครบและทั่วถึง ใจอยากให้ซัก 4 ดาวครึ่ง แต่ไม่สามารถ ที่หักไปก็เนื่องจากอาหารออกหวานจัดในบางจานค่ะ